《奉赠少司马王先生荣还》
明代·钟芳

轩冕易为溺，何人脱屣轻。先几惩满损，昭代见仪刑。

昔献三千字，今更四十龄。试将髡族颖，未足悉生平。

地望三吴重，声华四裔倾。民痍苏滞隐，风纪振孤清。

仗节频摧敌，筹边早著名。耜云还旧业，蜂螫彗馀腥。

绥辑圻封奠，甄褒帝鉴明。乃归都府节，晋贰夏官卿。

茂绩铭周鼎，舆言起旦评。台衡方系望，泉石重婴情。

累疏凝宸睇，遄归遂客程。崎丘筠菊便，深渚鹭鸥并。

自笑行休晚，还惊大梦醒。拚飞春浩浩，弋慕昼冥冥。

食藿思维骑，投桃欲报琼。有怀聊赠赆，佳句愧阴铿。

作者简介：（ ?—1544）明广东崖州人，改籍琼山，字仲实。正德三年进士。嘉靖中累官至户部右侍郎。有《皇极经世图赞》、《续古今纪要》、《崖志略》、《钟筠溪家藏集》。